Document ID: 32014D0312

DEĊIŻJONI TAL-KUMMISSJONI
tat-28 ta' Mejju 2014
li tistabbilixxi l-kriterji ekoloġiċi għall-għoti tal-ekotikketta tal-UE għaż-żebgħa u l-verniċ ta' barra u ta' ġewwa
(notifikata bid-dokument C(2014) 3429)
(Test b'rilevanza għaż-ŻEE)
(2014/312/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 66/2010 tal-Parlament Ewropew u tal-Kunsill tal-25 ta' Novembru 2009 dwar skema ta' Ekotikketta tal-UE (1), u b'mod partikulari l-Artikolu 8(2) tiegħu,
Wara li kkonsultat il-Bord tal-Ekotikkettar tal-Unjoni Ewropea,
Billi:
(1)
Skont ir-Regolament (KE) Nru 66/2010, l-Ekotikketta tal-UE tista' tingħata lil dawk il-prodotti li għandhom impatt ambjentali mnaqqas matul iċ-ċiklu kollu ta' ħajjithom.
(2)
Ir-Regolament (KE) Nru 66/2010 jistipula li għandhom jiġu stabbiliti kriterji speċifiċi tal-Ekotikketta tal-UE skont il-gruppi tal-prodotti.
(3)
Sabiex tkun riflessa aħjar il-qagħda attwali tas-suq għal dan il-grupp ta' prodotti u jitqiesu l-innovazzjonijiet li kien hemm f'dawn l-aħħar snin, qed jitqies li huwa xieraq li jinbidel il-kamp ta' applikazzjoni tal-grupp ta' prodotti u li jiġi stabbilit sett rivedut ta' kriterji ekoloġiċi.
(4)
Id-Deċiżjoni tal-Kummissjoni 2009/543/KE (2) u d-Deċiżjoni tal-Kummissjoni 2009/544/KE (3) ittrattaw, b'mod separat, iż-żebgħa u l-verniċ ta' barra u ta' ġewwa. Dawn ġew amalgamati f'dokument wieħed dwar il-kriterji sabiex jitnaqqas il-piż amministrattiv għall-entitajiet kompetenti u għall-applikanti. Barra minn hekk, il-kriterji rriveduti jirriflettu r-rekwiżiti l-ġodda dwar is-sustanzi perikolużi li ddaħħlu permezz tar-Regolament (KE) Nru 66/2010 wara li saru d-deċiżjonijiet ta' qabel.
(5)
B'mod partikulari, il-kriterji għandhom l-għan li jippromwovu prodotti li għandhom impatt ambjentali aktar baxx matul iċ-ċiklu tal-ħajja tagħhom, li huma ta' kwalità għolja, li għandhom prestazzjoni tajba u li jdumu jaħdmu għal żmien twil u prodotti li fihom ammont limitat ta' sustanzi perikolużi (4) u ammont limitat ta' komposti organiċi volatili. L-ekotikketta għandha tippromwovi prodotti li għandhom prestazzjoni mtejba b'rabta ma' dawn l-aspetti. Għalhekk huwa xieraq li jiġu stabbiliti l-kriterji tal-Ekotikketta tal-UE għall-grupp ta' prodotti taż-“żebgħa u l-verniċ”.
(6)
Il-kriterji rriveduti u r-rekwiżiti tal-valutazzjoni u l-verifika marbutin magħhom għandhom ikunu validi għal erba' snin mid-data tal-adozzjoni ta' din id-Deċiżjoni, filwaqt li jitqies iċ-ċiklu ta' innovazzjoni għal dan il-grupp ta' prodotti.
(7)
Għalhekk, id-Deċiżjonijiet 2009/543/KE u 2009/544/KE għandhom jinbidlu b'din id-Deċiżjoni.
(8)
Għandu jitħalla perjodu tranżitorju għall-produtturi li l-prodotti tagħhom ikunu ngħataw l-Ekotikketta tal-UE għaż-żebgħa u l-verniċ ta' barra u ta' ġewwa abbażi tal-kriterji stabbiliti fid-Deċiżjonijiet 2009/543/KE u 2009/544/KE, sabiex ikollhom ħin biżżejjed biex jadattaw il-prodotti tagħhom sabiex jiġu f'konformità mal-kriterji u r-rekwiżiti riveduti.
(9)
Il-miżuri previsti f'din id-Deċiżjoni huma skont l-opinjoni tal-Kumitat stabbilit bl-Artikolu 16 tar-Regolament (KE) Nru 66/2010,
ADOTTAT DIN ID-DEĊIŻJONI:
Artikolu 1
1. Il-grupp ta' prodotti taż-“żebgħa u l-verniċ ta' barra u ta' ġewwa” għandu jinkludi ż-żebgħa u l-verniċ dekorattiv ta' barra u ta' ġewwa, il-likwidi li jlewnu l-injam u l-prodotti relatati, maħsubin għall-użu mill-konsumaturi u u mill-professjonisti, li jaqgħu fil-kamp ta' applikazzjoni tad-Direttiva 2004/42/KE tal-Parlament Ewropew u tal-Kunsill (5).
2. Il-grupp ta' prodotti taż-“żebgħa u l-verniċ ta' barra u ta' ġewwa” għandu jinkludi l-kisi u ż-żebgħa tal-art, il-prodotti taż-żebgħa li jingħataw lewn ħafif mid-distributuri fuq talba tad-dekoraturi li jkunu konsumaturi (u mhux dekoraturi professjonali) u tad-dekoraturi professjonali, sistemi li jagħtu l-lewn, żebgħa dekorattiva f'forma likwida jew bħala pejst li tista' tkun ġiet ikkundizzjonata minn qabel, mogħtija lewn ħafif jew imħejjija mill-manifattur sabiex taqdi l-bżonnijiet tal-konsumaturi, inkluż iż-żebgħa tal-injam, il-likwidi li jlewnu lill-injam u lid-“decking”, il-kisi tal-bini u ż-żebgħa tal-aħħar passata għall-metall, iż-żebgħa tal-ewwel passata u ż-żebgħa ta' taħt tat-tali sistemi ta' prodotti, kif iddefiniti fl-Anness I tad-Direttiva 2004/42/KE.
3. Il-grupp ta' prodotti m'għandux jinkludi l-prodotti li ġejjin:
(a)
il-kisi ta' kontra l-akkumulu ta' depożitu ta' materjali;
(b)
il-prodotti ta' konservazzjoni għall-mili tal-injam;
(c)
il-kisi għall-użi industrijali u professjonali partikulari, inkluż il-kisi li jiflaħ għall-istrapazz (“heavy-duty”);
(d)
il-kisi f'forma ta' trab;
(e)
is-sistemi taż-żebgħa li jistgħu jitwebbsu permezz tar-raġġi UV;
(f)
iż-żebgħa primarjament maħsuba għall-vetturi;
(g)
il-prodotti li l-funzjoni primarja tagħhom mhix li jiffurmaw saff fuq il-wiċċ li jrid jinżebagħ, pereżempju ż-żjut u x-xama';
(h)
il-materjal tal-mili (“fillers”) kif iddefinit fl-istandard bir-referenza EN ISO 4618;
(i)
iż-żebgħa użata għas-sinjali tat-triq.
Artikolu 2
Id-definizzjonijiet li ġejjin għandhom japplikaw għall-finijiet ta' din id-Deċiżjoni:
(1)
“żebgħa” tfisser materjal għall-kisi, mogħti bħala pejst likwidu jew bħala trab, miżjud bil-pigment, li meta jiġi applikat fuq wiċċ li jrid jinżebagħ, joħloq saff opak li jkollu karatteristiċi protettivi jew dekorattivi jew karatteristiċi tekniċi speċifiċi, u li, wara li jkun applikat, jinxef u jifforma kisi solidu, aderenti u protettiv;
(2)
“verniċ” tfisser materjal għall-kisi trasparenti li meta jiġi applikat fuq wiċċ li jrid jinżebagħ, joħloq saff trasparenti u solidu li jkollu karatteristiċi protettivi jew dekorattivi jew karatteristiċi tekniċi speċifiċi, u li, wara li jkun applikat, jinxef u jifforma kisi solidu, aderenti u protettiv;
(3)
“żebgħa u verniċ dekorattivi” tfisser żebgħa u verniċ li jiġu applikati fuq il-post fuq il-bini u t-tirqim u l-aċċessorji tiegħu, għal għanijiet dekorattivi u protettivi;
(4)
“lażura” (likwidu li jlewwen lill-injam) tfisser kisjiet li jiffurmaw saff trasparenti jew semitrasparenti, biex jiddekoraw u jipproteġu l-injam mill-effetti tat-temp, u li jippermettu ż-żamma tiegħu b'mod faċli;
(5)
“sistema li tagħti l-lewn” tfisser metodu kif wieħed iħejji ż-żebgħa tal-kulur billi jħallat “bażi” ma' lwien ħfief ikkuluriti;
(6)
“kisi tal-bini” tfisser kisi li jifforma saff dekorattiv u protettiv għall-użu fuq il-konkos, fuq iċ-ċangar bil-briks li jista' jinżebagħ, fuq iċ-ċangar bil-blokok, fl-ewwel passata ġibs, fuq il-folji tas-silikat tal-kalċju jew is-siment li jkun imsaħħaħ bil-fibra;
(7)
“żebgħa tal-ewwel passata li tgħaqqad” tfisser kisjiet imfasslin biex jistabbilizzaw il-partiċelli maħlulin tal-wiċċ li jrid jinżebagħ jew il-karatteristiċi idrofobiċi tal-impatt;
(8)
“sistema taż-żebgħa li tista' titwebbes permezz tar-raġġi UV” tfisser it-twebbis tal-materjal għall-kisi permezz tal-esponiment għar-radjazzjoni artifiċjali ultravjola;
(9)
“kisi f'forma ta' trab” tfisser kisi dekorattiv jew protettiv iffurmat billi wieħed japplika trab tal-kisi fuq wiċċ li jrid jinżebagħ u t-tidwib biex ikun hemm saff kontinwu;
(10)
“preżervattivi ta' ġol-bottijiet” huma prodotti użati biex il-prodotti mmanifatturati jiġu ppreżervati meta jkunu maħżuna billi jiġi kkontrollat id-deterjorament tal-mikrobi sabiex jiġi żgurat li dawn jibqgħu tajbin sal-iskadenza tagħhom;
(11)
“preżervattivi b'saff niexef” huma prodotti użati biex is-saffi u l-kisjiet jiġu ppreżervati billi jiġi kkontrollat id-deterjorament tal-mikrobi jew it-tkabbir tal-alka sabiex jitħarsu l-karatteristiċi inizjali tal-wiċċ tal-materjali jew tal-oġġetti;
(12)
“sustanzi għal kontra t-tqaxxir” huma addittivi li jiżdiedu mal-materjal għall-kisi biex jiġi evitat li dan il-materjal jitqaxxar meta jkun qed jiġi prodott jew meta jkun maħżun;
(13)
“komposti organiċi volatili” (KOV) tfisser kwalunkwe kompost organiku li jagħli inizjalment f'temperatura ta' 250 °C jew inqas, imkejla fi pressjoni standard ta' 101,3 kPa kif iddefinit fid-Direttiva 2004/42/KE u li, f'kolonna kapillari, jgħaddi minn elużjoni sas-sustanzi li ġejjin u inklużi dawn is-sustanzi: it-tetradekan (C14H30) għas-sistemi mingħajr polarità u l-adipat tad-dietil (C10H18O4) għas-sistemi b'polarità;
(14)
“komposti organiċi semivolatili” (KOSV) tfisser kwalunkwe kompost organiku li jagħli f'temperatura ta' iktar minn 250 °C u li, f'kolonna kapillari (6), jgħaddi minn elużjoni b'firxa taż-żamma ta' bejn in-n-Tetradekan (C14H30) u n-n-Dokosan (C22H46) għas-sistemi mingħajr polarità u bejn l-adipat tad-dietil (C10H18O4) u l-palmitat tal-metil (C17H34O2) għas-sistemi b'polarità;
(15)
“żebgħa bajda u ta' lewn ċar” hija dik iż-żebgħa li għandha tristimulu (valur ta' Y) ta' iktar minn 70 %;
(16)
“żebgħa li tleqq” hija dik iż-żebgħa li, f'angolu tal-inċidenza ta' 60 grad ikollha riflettanza ta' 60 jew iktar;
(17)
“żebgħa nofsha tleqq” (magħrufa wkoll bħala żebgħa semimatta) hija dik iż-żebgħa li, f'angolu tal-inċidenza ta' 60 grad jew 85 grad ikollha riflettanza ta' inqas minn 60 u ta' 10 jew iktar;
(18)
“żebgħa matta” hija dik iż-żebgħa li, f'angolu tal-inċidenza ta' 85 grad ikollha riflettanza ta' inqas minn 10;
(19)
“żebgħa matta għalkollox” hija dik iż-żebgħa li, f'angolu tal-inċidenza ta' 85 grad ikollha riflettanza ta' inqas minn 5;
(20)
“trasparenti” u “semitrasparenti” ifissru saff bi proporzjon ta' kuntrast ta' inqas minn 98 % meta s-saff imxarrab ikun oħxon 120μ;
(21)
“opak” tfisser saff bi proporzjon ta' kuntrast ta' iktar minn 98 % meta s-saff imxarrab ikun oħxon 120μ.
Artikolu 3
Il-kriterji biex tingħata l-Ekotikketta tal-UE skont ir-Regolament (KE) Nru 66/2010 għal prodott li jinsab fil-grupp ta' prodotti taż-“żebgħa u l-verniċ” kif iddefinit fl-Artikolu 1 ta' din id-Deċiżjoni, u r-rekwiżiti tal-valutazzjoni u l-verifika marbutin magħhom huma stabbiliti fl-Anness.
Artikolu 4
Il-kriterji u r-rekwiżiti tal-valutazzjoni marbutin magħhom stabbiliti fl-Anness għandhom ikunu validi għal erba' snin mid-data tal-adozzjoni ta' din id-Deċiżjoni.
Artikolu 5
Għal raġunijiet amministrattivi, in-numru tal-kodiċi mogħti lill-grupp ta' prodotti taż-“żebgħa u l-verniċ ta' barra u ta' ġewwa” se jkun in-numru “044”.
Artikolu 6
Id-Deċiżjonijiet 2009/543/KE u 2009/544/KE għandhom jitħassru.
Artikolu 7
1. L-applikazzjonijiet għall-Ekotikketta tal-UE għal prodotti li jaqgħu fil-grupp ta' prodotti taż-“żebgħa u l-verniċ” li jitressqu fi żmien xahrejn mid-data tal-adozzjoni ta' din id-Deċiżjoni jistgħu jissejsu jew fuq il-kriterji stabbiliti fid-Deċiżjonijiet 2009/543/KE u 2009/544/KE, jew inkella fuq il-kriterji stabbiliti f'din id-Deċiżjoni. L-applikazzjonijiet għandhom jiġu evalwati skont il-kriterji li jissejsu fuqhom.
2. Il-liċenzji għall-Ekotikketta tal-UE mogħtija skont il-kriterji stabbiliti fid-Deċiżjonijiet 2009/543/KE u 2009/544/KE jistgħu jintużaw għal 12-il xahar mid-data tal-adozzjoni ta' din id-Deċiżjoni.
Artikolu 8
Din id-Deċiżjoni hija indirizzata lill-Istati Membri.
Magħmul fi Brussell, it-28 ta' Mejju 2014.

Labels: 3
7
1
20